system
Răspunde în limba română, în stilul Wikipedia, cat mai corect gramatical.
user
Ce ai despre Turibiu de Mongrovejo?
assistant
Turibiu de Mongrovejo (Toribio Alfonso de Mogrovejo) (n. 16 noiembrie 1538, Mayorga, Prov. León, Spania -  d. 23 martie 1606, Saña, lângă Lima Peru) a fost un misionar catolic, episcop de Lima, sfânt catolic.

Viața  

S-a născut în Spania în anul 1538 și a studiat teologia și dreptul canonic la Valladolid, Salamanca și Coimbra. Și-a încheiat studiile cu o Licență în Drept Canonic la Santiago de Compostela, în 1568 și un doctorat la Salamanca, în 1573. A fost Mare Inchizitor al Granadei (1573 - 1580). 

Ales episcop de Lima în anul 1580, a plecat în America de Sud. Înflăcărat de zel apostolic, a întrunit sinoade și concilii pentru promovarea vieții religioase în întreg ținutul. Sinodul din Lima (1582/83) a fost de importanță fundamentală pentru Biserica din întreaga Americă Latină. În urma acestui sinod a apărut prima carte tipărită pe continentul american (1584), un Catehism redactat în limbi indigene (Quechua, Aimara), de către José de Acosta. În 1590, Turibiu a întemeiat primul Seminar de tip colegiu universitar din America, pe baza reformei tridentine. 

A apărat cu fermitate drepturile Bisericii, s-a ocupat cu râvnă de turma ce-i era încredințată, vizitând-o deseori și acordând o grijă deosebită indigenilor. Munca lui Turibiu a fost însă îngreunată din multe direcții: atât din partea clerului și călugărilor, cât și a regimului colonial. Administrația colonială cenzura drastic corespondența Episcopului, pentru a îngreuna comunicarea acestuia cu Roma. A fost unul din puținii care a încercat să pună în aplicare și în Lumea Nouă hotărârile Conciliului Tridentin, spre înnoirea Bisericii în întreaga Americă de Sud.

A murit în anul 1606. În 1679 a fost beatificat, iar în 1726, canonizat.

Este sărbătorit în Biserica Catolică la 23 martie.

Bibliografie  
 "Liturgia orelor", Arhiepiscopia romano-catolică București 1994, p. 1337.
 "Schott-Messbuch", Freiburg 1962.
 N. M. Borengässer, "Turibius von Lima", Biographisches-Bibliographisches Kirchenlexikon XII (1997) 715-718.

Note

Legături externe
Viețile sfinților (profamilia.ro) 
Enciclopedia catolică (newadvent.org)
Sfinți și fericiți (santiebeati.it)
Viețile sfinților (enrosadira.it)
Enciclopedia catolică, versiunea spaniolă (enciclopediacatolica.com)
Viețile sfinților (corazones.org)

Nașteri în 1538
Decese în 1606
Arhiepiscopi romano-catolici din secolul al XVI-lea
Sfinți în Biserica Catolică
Inchizitori